Åker gård

**Åker** (av norr. *Akr*) er en urgård i Vang i Hamar, beliggende ved forstaden Ridabu innerst i Åkersvika ved Mjøsa. 

Gården er blant de eldste på Hedmarken, og man har ved arkeologiske utgravninger gjort rike gjenstandsfunn der fra 500-tallet. Deler av Åkerfunnet utstilles på Historisk museum og Hedmarksmuseet.

## Historie
Gårdsnavnet kommer av gammelnorsk *Akr* og tyder på at det var et religiøst sentrum der før vikingtiden. Den kan ha vært et maktsentrum fra omkring år 500 til etter år 1000. Historikere antyder at heidnenes stammeting kan ha blitt holdt på denne gården, noe som indirekte kan ha gitt opphav til Eidsivatinget.

I 1046 kan Åker ha vært sted for forliksmøtet mellom Magnus den gode og Harald Hardråde, som da hadde kommet tilbake fra Bysants. Harald ble på tinget der anerkjent som medkonge i Norge. Kongesagaene Fagerskinna og Morkinskinna beretter om dette møtet. Forfatteren av Fagerskinna kaller gården «*Akr*», mens forfatteren av Morkinskinna bruker navnet «*Scialdarakre*» (Skjoldaker). Det er imidlertid også ting som taler for at Åker eller Skjoldaker kan ha vært den gamle storgården Aker utenfor Oslo.

Åker gård med nærområder har hatt en helt spesiell posisjon som politisk, økonomisk og religiøst maktsenter i forhistorisk tid. De mange og rike arkeologiske funnene som er gjort i området vitner om dette. Navnene på de nærmest beliggende gårdene vitner om at det må ha vært stor kultisk aktivitet i området i hedensk tid. Gårdsnavn som Vidarshov, Torshov, Dystingbo og Disen taler sitt tydelige språk om dette.

Tinget på Åker omtales som *Akersthing* i et middelalderdiplom datert Hamar 19. juli 1452. Åker var trolig tingsted så sent som på 1500-tallet. Ved reformasjonen i 1537 ble Åker igjen krongods. I 1567 ødela svenskene Hamar, og et ting på Åker anerkjente svenskekongen som konge over Oplandene. Da svenskene trakk seg tilbake ble tinget samlet på nytt for å avgi troskapsed til Fredrik II som konge

Generalmajor Peder von Todderud kjøpte gården i 1751. Hans svigerdatter, Ulricke Charlotte Todderud, førte dagbok i de årene hun bodde der. Gården ble i familien Todderuds eie frem til 1889. Den ble så solgt videre til inngiftede slektninger av familien, i 1892 til doktor Wollert Hille. Familien har etterlatt seg et meget verdifullt skriftlig materialet som i dag ligger på Statsarkivet i Hamar. Åkerarkivet er av Den norske Unesco kommisjonen innført i registeret over Norges dokumentarv.

Gården ble kjøpt av forsvaret i 1947, og var hovedsete for Distriktskommando Østlandet fram til nedleggelsen i 2002. Hovedbygningen brant ned 12. februar 1947 i forbindelse med tining av frosne vannrør, men den ble gjenoppført i 1949. I dag bruker Statsbygg gården, men det er nå (2014) besluttet at staten skal avhende eiendommen etter at flere forsøk på aktivitet har strandet. Det har blant annet vært forsøkt å etablere et  senter for arkiv, bibliotek og museum på gårdens område med aktører som Statsarkivet i Hamar, Hedmarksmuseet, avdeling Domkirkeodden, Hedmark fylkesbibliotek og Interkommunal arkivordning Øst (IKA-ØST).

Gården ble lagt ut for salg i 2016. Høsten 2017 ble det meldt at gården var kjøpt av BCC Hamar (tidligere Brunstad Kristelige Menighet Hamar), som er en del av BCC-forbundet.

## Bildegalleri

Åker gård hovedbygning.jpg|Hovedbygningen under restaurering.
Åker gård stabbur.jpg|Stabburene på Åker, med E6 i bakgrunnen.
Åker gård låve.jpg|Låven på Åker
Åker gård klokketårn.jpg|Klokketårnet, med årstallet 1890.


## Litteratur
* Todderud, Ulricke C., (avskrift ved Ole Gjestvang): ''Fru Ulrickes dagbok, 1772 - 1812'', Stange historielag, 2002, ISBN 82-91366-15-2

## Se også
* Åkerfunnet
* Naustet ved Åker gård

## Referanser




## Kilder
* Eyvind Lillevold: *Hamars historie*, Hamar 1949 (utgitt på nytt i 1987 av Lokalhistorisk forlag)
* Åker gård i Hamar – pressemelding fra Arbeids- og administrasjonsdepartementet.
* Åkers historie
* Statsbyggs omtale av Åker gård
* Fagerskinna, oversatt av Edvard Eikill. Saga bok, Stavanger 2007
* Morkinskinna, utgitt av C. R. Unger, Christiania 1867
* Stylegar, Frans Arne: Åker eller Aker? (2011), artikkel på forfatterens blogg

## Eksterne lenker
* 
*Åker Gård (nettsted)
* Åker gård på Statsbyggs nettsider.
* 
* ''Makt på færre hender'', artikkel om Åker gård og Åkerfunnet hos Norgeshistorie.no